Rådets beslutning

af 3. juni 2003

om et uforholdsmæssigt stort underskud i Frankrig - anvendelse af artikel 104, stk. 6, i traktaten om oprettelse af Det Europæiske Fællesskab

(2003/487/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 104, stk. 6,

under henvisning til henstilling fra Kommissionen efter traktatens artikel 104, stk. 6,

under henvisning til Frankrigs bemærkninger, og

ud fra følgende betragtninger:

(1) I tredje fase af Den Økonomiske og Monetære Union (ØMU) skal medlemsstaterne i henhold til traktatens artikel 104 undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse.

(3) Resolutionen om stabilitets- og vækstpagten fra Det Europæiske Råd i Amsterdam den 17. juni 1997(1) opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

(4) Det fastsættes i proceduren i forbindelse med uforholdsmæssigt store underskud efter artikel 104, at der træffes en beslutning om, hvorvidt der foreligger et uforholdsmæssigt stort underskud. Protokollen om proceduren i forbindelse med uforholdsmæssigt store underskud, der er knyttet til traktaten som bilag, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 3605/93(2), indeholder detaljerede regler og definitioner med henblik på anvendelsen af bestemmelserne i denne protokol.

(5) Traktatens artikel 104, stk. 5, fastsætter, at Kommissionen skal afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. Kommissionen afgav en sådan udtalelse om Frankrig til Rådet den 7. maj 2003. Følgende fremgår af udtalelsen:

- Efter Kommissionens offentliggørelse af de første indberetninger vedrørende underskud og gæld i 2002, der viste, at det offentlige underskud i Frankrig udgjorde 3,1 % af BNP det år, vedtog Kommissionen den 2. april 2003 en rapport om Frankrig i henhold til traktatens artikel 104, stk. 3, der tager hensyn til alle relevante faktorer.

- I overensstemmelse med traktatens artikel 104, stk. 4, har Det Økonomiske og Finansielle Udvalg afgivet udtalelse om Kommissionens rapport.

- Kommissionen finder, at der foreligger et uforholdsmæssigt stort underskud i Frankrig.

(6) Traktatens artikel 104, stk. 6, fastsætter, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud.

(7) Den generelle vurdering fører til følgende konklusioner: Det offentlige underskud i Frankrig udgjorde 3,1 % af BNP i 2002. Skønt budgetudviklingen er blevet påvirket i negativ retning af en fortsat svag økonomisk aktivitet, skyldes det offentlige underskuds overskridelse af referenceværdien på 3 % af BNP ikke usædvanlige begivenheder, som de franske myndigheder ikke selv er herre over, jf. traktaten, eller et alvorligt økonomisk tilbageslag. Ifølge Kommissionens beregninger skyldes stigningen i det offentlige underskud i 2002 hovedsagelig en forværring af den konjunkturkorrigerede budgetsaldo. Overskridelsen af tærsklen på 3 % af BNP i 2002 hænger også sammen med den vending i budgetkonsolideringsprocessen, der har fundet sted siden 1999, og der er næppe tale om et midlertidigt fænomen. Ifølge de franske myndigheder og Kommissionens prognoser fra foråret 2003 vil det offentlige underskud også ligge over 3 % af BNP i 2003. Endelig vil gældskvoten stige yderligere og med stor sandsynlighed overskride referenceværdien på 60 % af BNP i 2003 -

VEDTAGET FØLGENDE BESLUTNING:

Artikel 1

Det fastslås efter en generel vurdering, at der foreligger et uforholdsmæssigt stort underskud i Frankrig.

Artikel 2

Denne beslutning er rettet til Den Franske Republik.

Udfærdiget i Luxembourg, den 3. juni 2003.

På Rådets vegne

N. Christodoulakis

Formand

(1) EFT C 236 af 2.8.1997, s. 1.

(2) EFT L 332 af 31.12.1993, s. 7. Senest ændret ved Kommissionens forordning (EF) nr. 351/2002 (EFT L 55 af 26.2.2002, s. 23).